Andrzej Lepper

Andrzej Zbigniew Lepper (født 13. juni 1954 i Stowięcino i Polen, død 5. august 2011 i Warszawa) var en polsk politiker som var med-grunnlegger og leder for det politiske partiet Samoobrona Rzeczpospolitej Polskiej.

Liv og virke

Bakgrunn
Andrzej Lepper er fra landsbyen Stowięcino i Pommern. I 1974 ble han ferdig med landbruksgymnasiet Państwowe Technikum Rolnicze i Sypniewo. Lepper ble gårdbrukerog kjøpte i 1980 en gård i Zielnowo. Etter de markedsøkonomiske reformer i Polen i 1989 gikk hans gårdsdrift konkurs.

Politikk
Lepper var visestatsminister og minister for landbruk og distriktsutvikling for første gang mellom 5. mai 2006 og 22. september 2006 og for andre gang fra 16. oktober 2006 til 9. juli 2007. Lepper var en kandidat til de polske presidentvalgene i 1995, 2000, 2005 og 2010. Lepper og hans kone Irena har tre barn sammen: Tomasz, Malgorzata og Renata. Fra 1977 til 1980 var Lepper medlem av Polens kommunistiske parti og i januar 1992 dannet han et nytt politisk parti. Hans første oppgave var å fortrenge og eliminere hans politiske rival Stanislaw Tyminski som konkurrent.

Under presidentvalget i 1995 utfordret han Aleksander Kwasniewski, men han fikk bare 1,3% av stemmene. I 2000 organiserte partiet hans en kampanje for å blokkere hovedveiene for å få medias oppmerksomhet til den hardt pressede situasjonen innenfor polsk landbruk. Lepper vant 3,05% stemmer under presidentvalget i 2000. Under parlamentsvalget i 2001 kom Lepper og hans andre parti inn i det nedre kammeret i det polske parlamentet Sejm. Under parlamentsvalget i september 2005 ble Samoobrona det tredje største partiet i Sejm. Lepper deltok i presidentvalget i oktober 2005 som sitt partis kandidat, og fikk 15% av stemmene, det tredje høyeste resultatet under dette valget. Lepper og hans parti gikk inn i en koalisjon med det dominerende Prawo i Sprawiedliwość i mai 2006, og Lepper begynte i posisjonen som visestatsminister og minister for landbruk. 

Som minister for landbruk anklaget Lepper sine allierte for å spionere på ham og hans arbeider for å skade partiet hans. Etter flere konflikter innenfor alliansen, spurte statsminister Jarosław Kaczyński sin bror president Lech Kaczynski om han kunne sparke Lepper fra regjeringen i september 2006. Kaczyński re-inviterte Lepper tilbake til kabinettet sitt flere uker senere den 16. oktober 2006. Lepper hadde en sterk anti-EU-holdning som delvis var basert på nasjonalisme, men som også var basert på den antatte ødeleggende økonomiske effekten som medlemskap i EU ville ha på polsk landbruk. 

Andrzej Lepper var en av de få høyprofilerte politikere som konsekvent motsatte seg Polens engasjement i amerikanske globale militære operasjoner. Han var involvert i å fremme nære politiske og handelsforbindelser med landets østlige naboer, henholdsvis Ukraina, Russland og Belarus. I 2007 sto Lepper overfor kriminelle anklager for bakvaskelse og anklager om korrupsjon mot statsråder og medlemmer av det polske parlamentet.

I desember 2006 hevdet et kvinnelig partimedlem at Lepper og partiets nestleder Stanisław Łyżwiński hadde krevd seksuelle tjenester i bytte mot en jobb i et regionalt kontor tilhørende deres politiske parti. Etter publiseringen av disse påstandene i avisen Gazeta Wyborcza, kom flere andre kvinner frem med lignende beskyldninger om seksuelle tjenester. Lepper var en av kandidatene som stilte til det polske presidentvalget i 2010, men han fikk bare 1,28% av stemmene. Lepper ble funnet død i sitt kontor i Warszawa den 5. august 2011. Ifølge reportasjer mistenkte politiet at han hadde begått selvmord ved hengning.

Referanser

Eksterne lenker 
 
 
  Information about Andrzej Lepper on the Sejm website
  Official SO website

Polske politikere
Personer fra Słupsk fylke
Bønder